|  |  |  |
| --- | --- | --- |
| **בנק ישראל**דוברות והסברה כלכלית | לוגו בנק ישראל | ירושלים, יב' בתשרי תשפ"א‏‏30 בספטמבר 2020 |

הודעה לעיתונות:

התפתחות החוב של המגזר הפרטי הלא-פיננסי ברביע השני של 2020

להלן תמצית ההתפתחויות בנתוני החוב של המגזר הפרטי הלא-פיננסי ברביע השני של השנה:

* ברביע השני נרשמה ירידה ביתרת החוב של **המגזר העסקי** בכ-17 מיליארד ש"ח (1.7%-). הירידה נבעה ממרבית המלווים ועיקרה בהלוואות מתושבי חוץ ובהלוואות מהבנקים;
* המרווח בין תשואת האג"ח הקונצרניות הכלולות במדד תל בונד 60, לבין תשואת האג"ח הממשלתיות הצמודות הצטמצם לכ-1.7 נק' האחוז, זאת לאחר ההתרחבות המשמעותית שנרשמה ברביע הקודם, בעיקר בחודש מרץ, על רקע משבר הקורונה;
* יתרת **החוב לדיור של משקי הבית** המשיכה לגדול ברביע זה בכ-7 מיליארדים (1.7%);
* ביתרת **החוב לא לדיור** נרשמה ירידה בהיקף של כ-4 מיליארדים (1.9%-) ובכך נמשכה הירידה בשיעור השינוי השנתי של יתרה זו ולראשונה מזה שנים נרשם שיעור שינוי שלילי.
1. החוב של המגזר העסקי הלא-פיננסי**[[1]](#footnote-1)**
* מהחטיבה למידע ולסטטיסטיקה נמסר, כי ברביע השני של שנת 2020 קטנה יתרת החוב של המגזר העסקי בכ-17 מיליארדי ש"ח (1.7%-) הן בחוב הבנקאי והן בחוב החוץ-בנקאי, לרמה של כ-952 מיליארדים. הירידה ביתרת החוב החוץ-בנקאי משקפת המשך לירידה בקצב הגידול השנתי של יתרה זו שהחלה ברביע הקודם. (איור 2).
* הירידה ביתרת החוב של המגזר העסקי ברביע זה נבעה מפירעונות נטו של הלוואות בנקאיות והלוואות מתושבי חוץ, וכן מייסוף של כ-2.8% בשער החליפין של השקל מול הדולר שהקטין את השווי של החוב הנקוב במט"ח והצמוד לו. השפעות אלו קוזזו בחלקן כתוצאה מגיוסי חוב נטו באפיק האג"ח סחירות בישראל. (איור 1).
* ברביע השני של השנה **הנפיק המגזר העסקי** אג"ח בשווי של כ-11.7 מיליארדי ש"ח, גבוה מממוצע הגיוסים של ארבעת הרביעים הקודמים (כ-10.9 מיליארדים בממוצע לרביע). כ-55% מהגיוסים ברביע זה היו של חברות מענף הנדל"ן והבינוי.

בחודשים יולי-אוגוסט 2020 הנפיק המגזר העסקי אג"ח בשווי של כ-3.3 וכ-3.8 מיליארדי ש"ח, בהתאמה. (איור 3).

* ברביע השני של השנה **המרווח[[2]](#footnote-2) בין תשואת האג"ח הקונצרניות הכלולות במדד תל בונד 60, לבין תשואת האג"ח הממשלתיות הצמודות** הצטמצם בכ-0.5 נק' האחוז, לכ-1.7 נק' האחוז, זאת לאחר ההתרחבות המשמעותית שנרשמה ברביע הקודם, בעיקר בחודש מרץ, על רקע משבר הקורונה. בחודשים יולי-אוגוסט 2020 מרווח זה המשיך להצטמצם עד לרמה של כ-1.3 נק' האחוז. (איור 4).

**לוח 1: התפלגות החוב של המגזר העסקי הלא-פיננסי**1



**איור 1: אומדן לתנועות של סך החוב של המגזר העסקי הלא-פיננסי**



**איור 2: שיעורי השינוי לעומת הרביע המקביל בשנה הקודמת בחוב הבנקאי והחוץ-בנקאי של המגזר העסקי הלא-פיננסי**



**איור 3: הנפקות אג"ח של המגזר העסקי הלא-פיננסי במהלך הרביע, לפי ענפים**



**איור 4: המרווח בין אג"ח חברות צמודות (תל בונד 60) לאג"ח ממשלתיות צמודות
(ממוצע חודשי)**



1. החוב של משקי הבית
* **יתרת החוב של משקי הבית** גדלה ברביע השני של שנת 2020 לרמה של כ-595 מיליארדי ש"ח - עלייה של כ-3 מיליארדים (0.5%). מסוף שנת 2017 נרשמה מגמת עלייה בקצב הגידול השנתי של יתרת החוב של משקי הבית שנובעת בעיקרה מיתרת החוב לדיור. כך גם ברביע הנסקר – עלתה יתרת החוב לדיור ב-7 מיליארדי ש"ח (לרמה של כ-400 מיליארדים), בעוד שיתרת החוב שלא לדיור הוסיפה לרדת ב-4 מיליארדים לרמה של כ-195 מיליארדים בהמשך לירידה ברביע הקודם. ובכך נמשכה הירידה בשיעור השינוי השנתי של יתרת החוב לא-לדיור ולראשונה מזה שנים נרשם שיעור שינוי שלילי ביתרה זו. (איור 5).
* ברביע השני של שנת 2020 נטילת משכנתאות חדשות הסתכמה בכ-16 מיליארדי ש"ח, בדומה לתקופה המקבילה אשתקד. ביולי 2020 נרשמה עלייה בנטילת משכנתאות חדשות והן הסתכמו בכ-6.5 מיליארדי ש"ח, בדומה לחודש המקביל אשתקד. (איור 6).

**לוח 2: יתרות החוב של משקי הבית1**



**איור 5: שיעורי השינוי לעומת הרביע המקביל בשנה הקודמת בחוב של משקי הבית לדיור ושלא לדיור**



**איור 6: סכום ההלוואות החדשות לרכישת דירת מגורים שהעמידו הבנקים לציבור (משכנתאות)**



ראה קישור למידע נוסף בנושא המופיע באתר הבנק בדף [יתרות האשראי במשק](http://www.boi.org.il/he/DataAndStatistics/Pages/MainPage.aspx?Level=4&Sid=53&SubjectType=2), קישור [לנתוני משכנתאות](http://www.boi.org.il/he/BankingSupervision/Data/Pages/Tables.aspx?ChapterId=13), קישור לנתוני [מחירים בבנקים](http://www.boi.org.il/he/BankingSupervision/Data/Pages/Tables.aspx?ChapterId=6).

1. חברות עסקיות ישראליות, ללא בנקים, חברות כרטיסי אשראי וחברות ביטוח. [↑](#footnote-ref-1)
2. השינוי במרווח בין רביע לרביע מחושב כהפרש בין המרווח הממוצע בחודש האחרון של הרביע הנסקר לבין המרווח הממוצע בחודש האחרון של הרביע הקודם. [↑](#footnote-ref-2)